Muvofiqlikni baholash organlarini akkreditatsiyadan oʻtkazish sohasidagi ishlarni takomillashtirishga doir qoʻshimcha chora-tadbirlar toʻgʻrisida
(resolution, 2026-02-18)

Oʻzbekiston Respublikasi Prezidentining “Oʻzbekiston Respublikasi Prezidenti huzuridagi Loyiha boshqaruvi milliy agentligi faoliyatini yanada takomillashtirish chora-tadbirlari toʻgʻrisida” 2019-yil 10-yanvardagi PF-5624-son Farmonini bajarish, shuningdek, muvofiqlikni baholash organlarini xalqaro standartlarga muvofiq akkreditatsiyadan oʻtkazish milliy tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston texnik jihatdan tartibga solish agentligi tuzilmasida muvofiqlikni baholash organlarini akkreditatsiyadan oʻtkazuvchi maxsus vakolatli organ hisoblangan “Oʻzbekiston akkreditatsiya markazi” davlat muassasasi (keyingi oʻrinlarda Akkreditatsiya markazi deb ataladi) tashkil etilgani maʼlumot uchun qabul qilinsin. 2. Quyidagilar Akkreditatsiya markazining ustuvor vazifalari va faoliyat yoʻnalishlari etib belgilansin: muvofiqlikni baholash organlarini akkreditatsiyadan oʻtkazishda akkreditatsiya jarayonining betarafligi va xolisligini taʼminlagan holda manfaatlar toʻqnashuviga yoʻl qoʻymaslik; Akkreditatsiya boʻyicha Osiyo-Tinch okeani hamkorligiga (APAC), Laboratoriyalar akkreditatsiyasi boʻyicha xalqaro tashkilotga (ILAC) va Akkreditatsiya boʻyicha xalqaro forumga (IAF) toʻlaqonli aʼzo sifatida kirish; akkreditatsiya milliy tizimini xalqaro normalar va mezonlarga muvofiq doimiy ravishda rivojlantirish va qoʻllab-quvvatlash, ISO/IEC 17011 xalqaro standarti talablariga rioya qilish; akkreditatsiya tartib-taomillariga taalluqli zarur axborotni, shu jumladan, oʻzining rasmiy veb-sayt orqali erkin olish imkoniyatini yaratish; Oʻzbekiston Respublikasining xalqaro shartnomalari asosida akkreditatsiya boʻyicha ishlar natijalarining xorijiy mamlakatlar tomonidan eʼtirof etilishini taʼminlash yuzasidan zarur choralar koʻrish; akkreditatsiyadan oʻtkazilgan tashkilotlar va ularning akkreditatsiya sohasi toʻgʻrisidagi maʼlumotlar bazasining shakllantirilishi va dolzarb holatda saqlanishini, shuningdek, tegishli axborotning maxfiyligiga rioya qilgan holda jamoatchiliknining ulardan foydalanishini taʼminlash. 3. Quyidagilar: Muvofiqlikni baholash organlarini akkreditatsiyadan oʻtkazish tartibi toʻgʻrisidagi nizom 1-ilovaga muvofiq; “Oʻzbekiston akkreditatsiya markazi” davlat muassasasining Akkreditatsiya boʻyicha Osiyo-Tinch okeani hamkorligi (APAC), Laboratoriyalar akkreditatsiyasi boʻyicha xalqaro tashkilot (ILAC) va Akkreditatsiya boʻyicha xalqaro forumga (IAF) toʻlaqonli aʼzo sifatida kirishi boʻyicha tadbirlar rejasi 2-ilovaga muvofiq tasdiqllansin. 4. Belgilab qoʻyilsinki: muvofiqlikni baholash organlari akkreditatsiyadan oʻtganligi toʻgʻrisida oldin berilgan guvohnomalar haqiqiy hisoblanadi va Akkreditatsiya markazi muvofiqlikni baholash organlari va metrologiya xizmatlari faoliyatini inspeksiya nazoratidan oʻtkazish natijalariga koʻra, akkreditatsiyadan oʻtkazilganlik toʻgʻrisidagi guvohnomani tasdiqlash haqida qaror qabul qilsa, ushbu guvohnomalar bunday qaror qabul qilingan sanadan boshlab oʻzining amal qiladigan muddatiga qayta rasmiylashtirilishi lozim; Akkreditatsiya markazi xodimlarining lavozim maoshi 2 baravar miqdordagi koeffitsiyentni qoʻllangan holda, Yagona tarif setkasi boʻyicha mehnatga haq toʻlashga doir tasdiqlangan razryadlarga muvofiq belgilanadi; akkreditatsiyadan oʻtkazishda, davriy baholashdan oʻtkazishda va ularning natijalari boʻyicha qarorlar qabul qilishda, davlat organlari va boshqa tashkilotlarning Akkreditatsiya markazi faoliyatiga har qanday shaklda aralashishi va taʼsir koʻrsatishiga yoʻl qoʻyilmaydi. 5. Akkreditatsiya markaziga quyidagi huquqlar berilsin: akkreditatsiya sohasida idoralararo xususiyatga ega, shu jumladan, xorijda akkreditatsiya ishlari natijalari eʼtirof etilishini taʼminlashga qaratilgan xalqaro shartnomalarni belgilangan tartibda tuzish; ISO/IEC 17000 xalqaro standartlariga, shuningdek, Akkreditatsiya boʻyicha Osiyo-Tinch okeani hamkorligi (APAC), Laboratoriyalar akkreditatsiyasi boʻyicha xalqaro tashkilot (ILAC) va Akkreditatsiya boʻyicha xalqaro forum (IAF) talablari va tavsiyalariga muvofiq akkreditatsiya tartibotlari boʻyicha qoidalar, yoʻriqnomalar va nizomlar ishlab chiqish va tasdiqlash; treninglar, seminarlar oʻtkazish va baholovchilar, texnik ekspertlar, shuningdek, muvofiqlikni baholash sohasida ishtirok etuvchi mutaxassislar malakasini baholash; oʻz xizmat vazifalarini vijdonan va samarali bajarayotgan xodimlarga oʻz mablagʻlari hisobidan lavozim maoshining ikki baravari miqdorigacha boʻlgan miqdorda har oylik ustamalar toʻlash; eng yaxshi amaliyotlarga muvofiq vazifalarni sifatli bajarish maqsadida mustaqil maslahatchilar va ekspertlarni, shu jumladan xorijiy maslahatchilar va ekspertlarni shartnoma asosida jalb qilish; ushbu qaror talablariga muvofiq Akkreditatsiya markazining tuzilmasini, xodimlarining shtatdagi soni va ish haqi miqdorlarini mustaqil tasdiqlash. 7. Akkreditatsiya markazi rahbari zimmasiga quyidagilar uchun shaxsiy masʼuliyat yuklansin: muvofiqlikni baholash sohasidagi ILAC, IAF talablariga va ISO/IEC standartlariga asoslangan prinsiplarga soʻzsiz rioya qilish; akkreditatsiya boʻyicha ishlarni bajarishda xolislik, betaraflik va mustaqillikni taʼminlash; baholashni amalga oshirishda ishtirok etmagan Akkreditatsiya markazining malakali shaxslari bilangina akkreditatsiya boʻyicha qaror qabul qilish; akkreditatsiya boʻyicha faoliyatning xolisligi, betarafligi va mustaqilligini shubha uygʻotishi mumkin boʻlgan xizmatlarni koʻrsatmaslik. 8. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 9. “Oʻzstandart” agentligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasining yoqilgʻi-energetika sohasi va sanoatning bazaviy tarmoqlarini rivojlantirish masalalari kotibiyatiga va “Oʻzstandart” agentligi bosh direktori D.N. Sattarov zimmasiga yuklansin. 1. Ushbu Nizom “Oʻzbekiston akkreditatsiya markazi” davlat muassasasida (keyingi oʻrinlarda Markaz deb ataladi) qonunchilikka muvofiq akkreditatsiyadan oʻtadigan muvofiqlikni baholash organlari va metrologiya xizmatlari faoliyatini akkreditatsiyadan oʻtkazish va davriy baholashni amalga oshirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: akkreditatsiya belgisi — akkreditatsiyadan oʻtkazilgan muvofiqlikni baholash organlari va metrologiya xizmatlarining akkreditatsiya maqomini koʻrsatish maqsadida ular tomonidan qoʻllanishi uchun moʻljallangan Markaz tomonidan beriladigan belgi; akkreditatsiya boʻyicha baholovchi — muvofiqlikni baholash organini baholash uchun akkreditatsiya organi tomonidan tayinlangan, mazkur faoliyatni mustaqil ravishda yoki baholash guruhi tarkibida amalga oshiradigan jismoniy shaxs; akkreditatsiya boʻyicha texnik ekspert — akkreditatsiya organi tomonidan tayinlangan, akkreditatsiya boʻyicha baholovchi rahbarligi ostida ishlaydigan, baholanayotgan akkreditatsiya sohasida maxsus bilimlarga yoki koʻnikmalarga ega boʻlgan va baholashni mustaqil ravishda amalga oshirmaydigan jismoniy shaxs; akkreditatsiya komissiyasi — baholovchilar, jalb qilinadigan texnik ekspertlar, shu jumladan baholashda ishtirok etmagan xalqaro ekspertlardan iborat Markaz huzurida tashkil etiladigan komissiya boʻlib, akkreditatsiya va davriy baholash boʻyicha ishlar natijalarini koʻrib chiqish hamda ushbu Nizomda nazarda tutilgan tegishli qarorlarni qabul qilish uning asosiy vazifasi hisoblanadi; akkreditatsiya qilingan subyekt — milliy akkreditatsiya tizimida akkreditatsiya qilingan muvofiqlikni baholash organi va metrologiya xizmati; akkreditatsiya sohasi — faoliyatning muayyan sohasi boʻlib, unda akkreditatsiya uchun akkreditatsiya obyektining yoxud akkreditatsiya qilingan subyektning vakolatliligi tasdiqlanadi yoki tasdiqlangan boʻladi; akkreditatsiya toʻgʻrisidagi guvohnoma — akkreditatsiya qilingan subyektning akkreditatsiyaning belgilangan sohasidagi ishlarni bajarishga vakolatliligini tasdiqlovchi hujjatdir; akkreditatsiya uchun ariza beruvchi (keyingi oʻrinlarda akkreditatsiya obyekti deb ataladi) — akkreditatsiya uchun ariza bergan muvofiqlikni baholash organi va metrologiya xizmati; akkreditatsiya — muvofiqlikni baholash organlarining muayyan faoliyat sohasida muvofiqlikni baholashga doir ishlarni bajarishga vakolatliligini akkreditatsiya organi tomonidan rasman tasdiqlash; apellyatsiya komissiyasi — akkreditatsiya organining akkreditatsiyani amalga oshirishga, akkreditatsiya qilishni rad etishga, akkreditatsiyaning amal qilishini toʻxtatib turishga yoki tugatishga, akkreditatsiya sohasini kengaytirishga va qisqartirishga doir qarorlari boʻyicha apellyatsiyalarni koʻrib chiqish hamda qarorlar qabul qilish maqsadida akkreditatsiya organi huzurida tuziladigan komissiya hisoblanadi; baholash guruhi rahbari — zimmasiga baholash jarayoniga rahbarlik qilish uchun umumiy masʼuliyat yuklangan va Markaz tomonidan vakolat berilgan baholovchi; baholash — akkreditatsiyaning aniq bir sohasi uchun texnik jihatdan tartibga solishga doir normativ hujjatlar asosida akkreditatsiya obyekti yoki akkreditatsiya qilingan subyekt vakolatli ekanini aniqlash maqsadida Markaz tomonidan amalga oshiriladigan jarayon; davriy baholash — akkreditatsiya qilingan subyekt faoliyatining akkreditatsiya davrida belgilangan talablarga muvofiqligini akkreditatsiya siklida qayta baholash tartib-taomili; Milliy akkreditatsiya tizimi reyestri — akkreditatsiya qilingan subyektlar toʻgʻrisidagi, shuningdek, akkreditatsiya toʻgʻrisidagi guvohnomalarning joriy maqomi haqidagi rasmiy axborot bazasidir”; muvofiqlikni baholash organi — muvofiqlikni baholashga oid faoliyatni amalga oshiruvchi yuridik shaxs. 3. Quyidagilar akkreditatsiyaning umumiy talablari va shartlari hisoblanadi: akkreditatsiya obyektlarning vakolati va baholashga qoʻyilgan talablarni tartibga soluvchi normativ-huquqiy hujjatlarga shuningdek, texnik jihatdan tartibga solish sohasidagi hujjatlarga majburiy rioya qilish; akkreditatsiya obyekti yoki akkreditatsiya qilingan subyektlarining normal va samarali faoliyatini amalga oshirish uchun zarur boʻlgan mulk huquqi yoki boshqa ashyoviy huquq asosida (shu jumladan, ijara huquqlari asosida) taalluqli boʻlgan bino va inshootlar, texnik-texnologik hamda apparat-dasturiy vositalar mavjudligi; joriy etilgan va amaldagi sifat menejmenti tizimi mavjudligi hamda akkreditatsiya obyekti yoki akkreditatsiya qilingan subyekt faoliyatida uning talablariga rioya etish; malakasi akkreditatsiya jarayonida Markaz tomonidan baholanadigan va akkreditatsiyaning ariza berilgan sohasida malakali mutaxassislarning mavjudligi, ularning oʻzaro almashinuvchanligini taʼminlash; akkreditatsiyaning ariza berilgan sohasiga muvofiq texnik jihatdan tartibga solish sohasida normativ hujjatlarning mavjudligi; akkreditatsiya obyektlari va akkreditatsiya qilingan subyektlar tomonidan ushbu Nizomning 17-bandida, shuningdek, 9, 10 va 11-boblarida koʻrsatilgan tartiblarga oʻz vaqtida rioya qilish. Akkreditatsiya qilishda akkreditatsiya sohasidagi xalqaro qoidalar, Akkreditatsiya boʻyicha xalqaro forum talablari (IAF) va Laboratoriyalar akkreditatsiyasi boʻyicha xalqaro tashkilot (ILAC) talablari hisobga olinadi. 4. Quyidagilar akkreditatsiya obyektini akkreditatsiyadan oʻtkazish uchun qoʻshimcha shartlar hisoblanadi: a) mahsulotlarni sertifikatlashtirish organi sifatida: akkreditatsiya obyektining ishlab chiqaruvchilar, sotuvchilar va isteʼmolchilardan mustaqilligi; baholanayotgan obyektning texnik jihatdan tartibga solish sohasidagi normativ hujjatida belgilangan majburiy koʻrsatkichlarining aksariyat qismi aniqlashini taʼminlaydigan, belgilangan tartibda akkreditatsiyadan oʻtkazilgan oʻz sinov laboratoriyasining (markazi) mavjudligi va professional javobgarligi sugʻurta qilinganligi (paxta mahsulotlarini sertifikatlash xizmatlari uchun); baholanayotgan obyekt majburiy koʻrsatkichlarining yetishmayotgan qismi aniqlashini taʼminlovchi akkreditatsiyadan oʻtkazilgan boshqa sinov laboratoriyalari (markazlari) bilan hamkorlik toʻgʻrisidagi bitimlarning mavjudligi; akkreditatsiya obyektini mahsulotning muvofiqlik deklaratsiyalarini roʻyxatdan oʻtkazish uchun sertifikatlashtirish organi sifatida akkreditatsiyadan oʻtkazishda mazkur bandning “a” kichik bandi uchinchi va toʻrtinchi xatboshlarida koʻrsatilgan shartlarning bajarilishi talab etilmaydi; b) yuklarni ortishdan oldin va/yoki tushirish vaqtidagi inspeksiyani oʻtkazish boʻyicha inspeksiya organ sifatida akkreditatsiyaning ariza berilgan sohasida, mahsulotning muvofiqligini baholash uchun tegishli texnika vositalari va asbob uskunalar yoki laboratoriyaning mavjudligi; v) xizmatlar, menejment tizimlari, xodimlarni sertifikatlash organining baholanayotgan tarafdan mustaqilligi; g) sinov, kalibrlash va tibbiyot laboratoriyalari (markazlar), metrologik xizmatlar sifatida (oʻlchashlarning yagona birlikda boʻlishini taʼminlashga doir normativ hujjatlarning metrologik ekspertizasini oʻtkazadigan metrologiya xizmatlari bundan mustasno): texnik jihatdan tartibga solish sohasida normativ hujjatlar talablariga muvofiq boʻlgan ishlab chiqarish binolari va atrof — muhit sharoitlarining mavjudligi; akkreditatsiyaning ariza berilgan sohasiga muvofiq sinovlar oʻtkazilishini va/yoki oʻlchashlarning bajarilishini taʼminlaydigan sinov, oʻlchash vositalari, standart namunalar va sinash asbob-uskunalarining mavjudligi; d) texnologik jarayonlarni “Yashil sertifikat” ekologik sertifikatlashtirish organi uchun: ushbu yuridik shaxsda mehnat shartnomasi asosida faoliyat yurituvchi, atrof-muhitni muhofaza qilish sohasida uch yil ish stajiga ega kamida besh nafar mutaxassis mavjudligi; baholanayotgan obyektning texnik jihatdan tartibga solish sohasidagi normativ hujjatida belgilangan majburiy koʻrsatkichlarni aniqlashni taʼminlaydigan, belgilangan tartibda akkreditatsiyadan oʻtkazilgan oʻz sinov laboratoriyasi mavjudligi. 6. Akkreditatsiyadan oʻtkazilgan sinov, kalibrlash, tibbiyot laboratoriyalari (markazlari) va metrologik xizmatlar, amaldagi akkreditatsiya sohasiga muvofiq oʻzi qoʻllayotgan sinov va oʻlchov vositalaridan, standart namunalardan va sinash asbob-uskunalaridan foydalanish va/yoki ularni qoʻllash huquqlarining, akkreditatsiyadan oʻtishga talabgor boʻlgan akkreditatsiya obyektlari foydasiga berilishiga yoʻl qoʻyilmaydi, Oʻzbekiston Respublikasi Prezidenti va/yoki Oʻzbekiston Respublikasi Vazirlar Mahkamasining qarorlarida nazarda tutilgan hollar bundan mustasno. 7. Akkreditatsiya obyektlarini akkreditatsiyadan oʻtkazish ushbu Nizomga 1-ilovada keltirilgan sxemaga muvofiq amalga oshiriladi. Akkreditatsiya obyekti Markaz tomonidan belgilangan shakl boʻyicha Markazga ushbu Nizomning 8-bandida koʻrsatilgan hujjatlar va maʼlumotlarni ilova qilgan holda, yozma yoki elektron shaklda akkreditatsiya oʻtkazish uchun ariza (keyingi oʻrinlarda buyurtma deb ataladi) beradi. 8. Akkreditatsiya obyektilari buyurtmaga quyidagi hujjatlarni va maʼlumotlarni ilova qiladi: akkreditatsiya qilinishi soʻralayotgan akkreditatsiya sohasini aniqlovchi muvofiqlikni baholash obyektlari yoki sinov usullari (metodikalari) va/yoki oʻlchash turlarining roʻyxati; sifat boʻyicha qoʻllanma va sifat menejmenti tizimi tartib-tamoyil hujjatlari; mahsulot, xizmatlar, menejment tizimlari, xodimlarni sertifikatlash organlari va inspeksiya organi uchun qoʻshimcha ravishda — xodimlar toʻgʻrisidagi maʼlumotlar, sertifikatlashni (inspeksiyani) oʻtkazish tartibi toʻgʻrisidagi hujjat va inspeksiya organi tomonidan qoʻllaniladigan (zarur hollarda) texnika vositalari va asbob uskunalar toʻgʻrisidagi hujjat; sinov, kalibirlash va tibbiyot laboratoriyalari (markazlari), metrologiya xizmatlari uchun qoʻshimcha ravishda — laboratoriya, xodimlar va ular tomonidan qoʻllaniladigan sinov, oʻlchash vositalari hamda sinov uskunasi toʻgʻrisidagi maʼlumotlar; metrologiya xizmatlari uchun “Metrologiya toʻgʻrisida”gi Oʻzbekiston Respublikasi Qonunining 8-moddasiga asosan ushbu metrologiya xizmatining huquq va majburiyatlari Oʻzbekiston texnik jihatdan tartibga solish agentligi bilan kelishib olinganligi toʻgʻrisidagi maʼlumot. 9. Akkreditatsiya obyektidan ushbu Nizomning 8-bandida nazarda tutilmagan hujjatlar va maʼlumotlar taqdim etilishini talab qilishga yoʻl qoʻyilmaydi. Akkreditatsiya obyekti oʻz ixtiyoriga koʻra, akkreditatsiya obyektiga aloqador qoʻshimcha hujjatlar va maʼlumotlarni taqdim qilishi mumkin. 10. Markaz, taqdim etilgan hujjatlar va maʼlumotlarni toʻliqligi yuzasidan buyurtmani oʻrganadi. Buyurtmani oʻrganish ijobiy natija bersa, u roʻyxatdan oʻtkaziladi va ikki ish kunidan kechikmay akkreditatsiya xizmatlarini koʻrsatish boʻyicha shartnoma (keyingi oʻrinlarda shartnoma deb ataladi) tayyorlanadi va akkreditatsiya obyektiga yuboriladi. Ushbu Nizomning 8-bandida nazarda tutilgan barcha hujjatlar va maʼlumotlar taqdim etilmagan taqdirda, Markaz bir ish kunidan kechikmay akkreditatsiya obyektiga hujjatlarni puxta ishlab chiqish uchun qaytarish haqida xabar qiladi. Akkreditatsiya organi akkreditatsiyani berilgan ariza asosida, shuningdek, basharti akkreditatsiyaga oid ishlarni bajarishga doir shartnoma tuzilgan boʻlsa, amalga oshiradi. 11. Akkreditatsiya obyekti tomonidan toʻlov toʻlangach, Markaz taqdim etilgan akkreditatsiya obyekti hujjatlarini ekspertizadan oʻtkazadi. Ekspertiza natijalari boʻyicha kamchiliklar aniqlangan taqdirda, ularni bartaraf etish uchun Markaz joyida baholash oʻtkazishga qadar bu haqda akkreditatsiya obyektini xabardor qiladi. Ekspertizadan oʻtkazish muddati oʻn besh ish kunidan oshmasligi kerak. Akkreditatsiya obyekti aniqlangan kamchiliklar toʻgʻrisida xabarni qabul qilgandan soʻng joyning oʻzida baholashni oʻtkazish uchun shartnoma imzolashni va keyingi akkreditatsiya jarayoni oʻtkazishni rad etish huquqiga ega va bu haqda Markazni yozma xabardor qiladi. 12. Taqdim etilgan hujjatlarni ekspertizadan oʻtkazish tugallanganidan soʻng va akkreditatsiya obyekti joyining oʻzida baholashni oʻtkazish uchun toʻlov toʻlangach, Markaz uch ish kuni davomida milliy va/yoki xalqaro baholovchilar va texnik ekspertlardan iborat baholash guruhini shakllantiradi. 13. Baholash guruhi tarkibi va baholash oʻtkaziladigan sana akkreditatsiya obyektining asoslangan takliflarini inobatga olgan holda, u bilan kelishib olinadi. Baholash guruhi rahbari va tarkibi Markaz rahbarining yoki u tomonidan vakolat berilgan shaxsning buyrugʻi bilan tayinlanadi. 14. Akkreditatsiya obyektining akkreditatsiya talablari va shartlariga muvofiqligini, texnik jihatdan tartibga solish sohasidagi normativ hujjatlar talablariga muvofiqligini va akkreditatsiya obyekti soʻralgan funksiyalarni bajara olish qobiliyatini baholash baholash guruhining asosiy vazifalari hisoblanadi. 15. Akkreditatsiya obyektini joyning oʻzida baholash muddatlari uning faoliyati xususiyatlarini, shuningdek, ularni ixtisoslashtirilgan (laboratoriya, tashxis, metrologiya, metodologik, ishlab chiqarish va texnologik) baholash zaruratini hisobga olgan holda Markaz tomonidan aniqlanadi. Bunda akkreditatsiya obyektini baholash muddati oʻn ish kunidan oshmasligi kerak. 16. Baholash tasdiqlangan rejaga muvofiq oʻtkaziladi. Baholash rejasi Markaz rahbari yoki u tomonidan vakolat berilgan shaxs tomonidan tasdiqlanadi. Buyruq va baholash rejasi akkreditatsiya obyektiga joyning oʻzida baholash oʻtkazishga qadar tanishish uchun taqdim etiladi. 17. Baholash guruhi akkreditatsiya obyektining akkreditatsiya sohasiga kiritilgan har bir soʻralgan faoliyat yoʻnalishini baholaydi. Akkreditatsiya obyekti joyning oʻzida baholash oʻtkazish uchun shart-sharoitlar, shu jumladan baholash guruhiga zarur maʼlumot, yozuvlar va hujjatlardan (shu jumladan, ichki audit natijalaridan) foydalanish, binolarga kirish hamda xodimlar malakasini baholash imkoniyatini yaratadi. Xodimlar malakasini baholash ularning shaxsiy kartalarini oʻrgangan holda soʻralgan sohadagi malakasi, tayyorgarligi, maʼlumotini, muvofiqlikni baholash boʻyicha koʻnikmalarini namoyish qilishini kuzatish va suhbatdan oʻtkazish orqali amalga oshiriladi. Baholash guruhi laboratoriyalararo qiyosiy sinovlar natijalarini va oʻlchov vositalarini kalibrlash hamda taqqoslash tekshiruv natijalari, shuningdek, soʻralgan sohalarda nazorat sinovlari oʻtkazilishini talab qilishga haqlidir. Tarkibiga akkreditatsiya qilingan subyekt kiradigan yuridik shaxsda sifat menejmentining sertifikatlangan tizimini mavjudligi akkreditatsiya obyekti uchun bu boradagi akkrreditatsiya talablari va shartlari bajarilganining tasdigʻi boʻla olmaydi. 18. Joyning oʻzida baholash oʻtkazish uchun shart-sharoit yaratib berilmagan holatda, baholash guruhi rahbari Markazga tegishli raport taqdim etishi shart, Markaz uning asosida baholash ishlarini bir oydan oshmaydigan muddatga toʻxtatib turish toʻgʻrisida qaror qabul qiladi. Akkreditatsiya obyekti koʻrsatilgan muddatda joyning oʻzida baholash oʻtkazish uchun shart-sharoit yaratib bermasa, akkreditatsiya qilishga berilgan buyurtma bekor qilinadi. 19. Baholash yakunlari boʻyicha baholash guruhining baholash davomida aniqlangan nomuvofiqliklarni (ular mavjud boʻlganda) oʻz ichiga olgan hisoboti (keyingi oʻrinlarda hisobot deb ataladi) tuziladi. Hisobot baholash guruhi aʼzolari, shuningdek, oʻzining alohida fikrini (zarurat boʻlganda) ifodalashga haqli boʻlgan akkreditatsiya obyektining vakolatli vakili tomonidan imzolanadi. Hisobot ikki nusxada tuziladi, uning bir nusxasi akkreditatsiya obyektining vakolatli vakiliga beriladi. 20. Baholash guruhi ijobiy hisobot rasmiylashtirgan taqdirda (nomuvofiqlik mavjud boʻlmaganda), uch ish kuni mobaynida hisobotni Akkreditatsiya komissiyasining tegishli qarorini qabul qilish uchun Markazga taqdim etadi. 21. Baholash vaqtida nomuvofiqliklar bartaraf etilmasa (shu jumladan, hujjatlarni ekspertizadan oʻtkazish natijasida aniqlangan nomuvofiqliklar), akkreditatsiya obyekti nomuvofiqliklarni bartaraf etishga doir harakatlar rejasini ishlab chiqadi va Markazga taqdim etadi. Bunda nomuvofiqliklarni bartaraf etish muddati baholash boʻyicha hisobot rasmiylashtirilgan sanadan boshlab toʻrt oydan oshmasligi kerak. 22. Akkreditatsiya obyekti tomonidan harakatlar rejasini bajarish toʻgʻrisidagi maʼlumotlar va nomuvofiqliklar bartaraf etilganligini tasdiqlovchi hujjatlar belgilangan muddatda taqdim etilmasa, baholash guruhi rahbari hisobotni ilova qilgan holda, akkreditatsiya boʻyicha ishlarni tugatish toʻgʻrisida Markazga raport taqdim etishi shart. 23. Markaz harakatlar rejasini bajarish toʻgʻrisidagi maʼlumot va nomuvofiqliklar bartaraf etilganligini tasdiqlovchi hujjatlarni qabul qilgan sanadan boshlab, besh ish kuni mobaynida akkreditatsiya obyekti tomonidan nomuvofiqliklar amalda bartaraf etilganligi holatini, zarur boʻlsa, joyning oʻziga borgan holda oʻrganish uchun buyruq bilan baholash guruhiga vakolat beradi. Baholash guruhi besh ish kuni mobaynida qabul qilingan harakatlarni koʻrib chiqishni taʼminlaydi. Agar taqdim etilgan maʼlumot va tasdiqlovchi hujjatlar nomuvofiqliklarni bartaraf etish uchun yetarli boʻlmasa, baholash guruhi qoʻshimcha maʼlumot soʻrashga haqli. Nomuvofiqliklarning amalda bartaraf etilganlik holatini oʻrganish muddati harakatlar rejasini bajarish toʻgʻrisidagi maʼlumot va nomuvofiqliklar bartaraf etilganligini tasdiqlovchi hujjatlar taqdim etilgan sanadan boshlab oʻn ish kunidan oshmasligi kerak. 24. Baholash guruhi, nomuvofiqliklarning amalda bartaraf etilganlik holatini oʻrganish natijalari boʻyicha yakuniy hisobotni rasmiylashtiradi va uch ishi kuni mobaynida Markazga taqdim etadi. 25. Markaz, hisobotni qabul qilgan sanadan boshlab, besh ish kuni mobaynida akkreditatsiya komissiyasi majlisida uning koʻrib chiqilishini taʼminlaydi. Akkreditatsiya komissiyasi tarkibi Markaz direktorining buyrugʻi bilan tasdiqlanadi. 26. Quyidagilar Akkreditatsiyani rad etish toʻgʻrisida qaror qabul qilish uchun asos hisoblanadi: akkreditatsiyadan oʻtkazish tartibida belgilangan barcha zarur hujjatlar va maʼlumotlar taqdim etilmaganda; akkreditatsiya obyekti tomonidan koʻrsatilgan maʼlumotlarda notoʻgʻri maʼlumot mavjudligi; akkreditatsiya obyektining akkreditatsiya natijalariga koʻra, ariza berilgan akkreditatsiya sohasidagi muvofiqlikni baholash ishlarini bajarishga vakolatliligi tasdiqlanmagan taqdirda; aniqlangan nomuvofiqliklarni belgilangan muddatlarda bartaraf etmaslik. Akkreditatsiyani rad etish toʻgʻrisida boshqa asoslar, shu jumladan maqsadga muvofiqsizlik sabablari boʻyicha qaror qabul qilishga yoʻl qoʻyilmaydi. Mazkur bandning uchinchi xatboshiga muvofiq akkreditatsiya obyekti tomonidan taqdim etilgan haqiqiy holatlar toʻgʻrisidagi hujjatlar va maʼlumotlar aksi isbotlanmaguniga qadar ishonchli hisoblanadi. Markazda taqdim etilgan hujjatlar va maʼlumotlarning haqiqiyligiga shubha paydo boʻlgan taqdirda, akkreditatsiya obyektidan qoʻshimcha maʼlumotlar talab etmagan holda, Markaz ularning ishonchliligini mustaqil ravishda va oʻz hisobidan tekshirish uchun choralar koʻradi. 27. Akkreditatsiya komissiyasi tomonidan ijobiy qaror qabul qilinsa, Markaz va akkreditatsiya obyekti oʻrtasida akkreditatsiyadan keyingi shartnoma tuziladi hamda uch ish kuni mobaynida akkreditatsiya toʻgʻrisida guvohnoma beriladi. Akkreditatsiyadan keyingi shartnomada quyidagilar aks etadi: Markaz va akkreditatsiya qilingan subyekt oʻrtasidagi oʻzaro munosabatlar, shu jumladan, guvohlik baholash, muvofiqlikni baholash ishlari yakunlangandan keyingi ularning natijadorligini oʻrganish hamda ogohlantirishsiz tashrif orqali baholab borish shartlari hamda tomonlarning huquqlari, majburiyatlari va javobgarligi; akkreditatsiya belgisini qoʻllash shartlari va Milliy akkreditatsiya tizimi reyestri raqamidan foydalanish; akkreditatsiya qilingan subyektni davriy baholashni amalga oshirish shartlari. 29. Markaz oʻzining rasmiy veb-saytida Milliy akkreditatsiya tizimi reyestri (keyingi oʻrinlarda reyestr deb ataladi), shuningdek, baholovchilar va texnik ekspertlar reyestrini yuritadi. Akkreditatsiya toʻgʻrisidagi guvohnoma muvofiqlikni baholash organlarining reyestrda roʻyxatdan oʻtkaziladi. Reyestr tanishish uchun ochiq hisoblanadi. Reyestrni shakllantirish va yuritish tartibi Markaz tomonidan belgilanadi. 30. Akkreditatsiya toʻgʻrisidagi guvohnoma blankalari qatʼiy hisobot yuritiladigan blankalar hisoblanadi, ularni roʻyxatga olish va saqlash tartibi qonunchilikda belgilangan tartibda amalga oshiriladi. 31. Akkreditatsiya toʻgʻrisidagi guvohnoma besh yil muddatga beriladi. 32. Akkreditatsiya komissiyasi salbiy qaror qabul qilganda, Markaz akkreditatsiyani rad etish toʻgʻrisidagi qaror qabul qilingan sanadan boshlab, uch ish kuni mobaynida akkreditatsiya qilingan subyektga yozma shaklda xabarnoma yuboradi. 33. Akkreditatsiya qilingan subyekt akkreditatsiya komissiyasining akkreditatsiyadan oʻtkazishni rad etish toʻgʻrisidagi qarori ustidan Markaz huzuridagi apellyatsiya komissiyasiga yoki sud tartibida shikoyat qilish huquqiga ega. 34. Quyidagi hollarda akkreditatsiya qilingan subyekt takroriy akkreditatsiyaga buyurtma taqdim etishi kerak: akkreditatsiya toʻgʻrisidagi guvohnomaning amal qilish muddati tugashidan kamida uch oy oldin; akkreditatsiya qilingan subyektning vakolatini baholashga qoʻyiladigan talablarni tartibga soluvchi texnik jihatdan tartibga solish sohasidagi yangi yoki yangidan qabul qilingan normativ hujjat amalga kiritilgan vaqtdan boshlab uch oydan koʻp boʻlmagan muddatda. 35. Ushbu Nizom 34-bandining uchinchi xatboshisidan mustasno holda takroriy akkreditatsiya, basharti akkreditatsiya qilingan subyekt akkreditatsiyaning amal qilish muddati tugashidan kamida uch oy oldin ariza bergan boʻlsa, ushbu subyektning avvalgi faoliyati natijalari hisobga olingan holda mazkur Nizomning 3-bobida belgilangan tartibda oʻtkaziladi. Bunda tegishli xalqaro standart talablari boʻyicha avval baholangan amaldagi menejment tizimiga va akkreditatsiya sohasiga oʻzgartirishlar kiritmaganligi yuzasidan maʼlumotlar taqdim etilganida, takroriy akkreditatsiyadan oʻtkazish mazkur Nizomning 8-bandida nazarda tutilgan hujjatlarni ekspertizadan oʻtkazmasdan, joyining oʻzida baholash amalga oshiriladi”; 36. Akkreditatsiya sohasini kengaytirish ishlari akkreditatsiya qilingan subyekt arizasi boʻyicha ushbu Nizomning 7 — 25, 32 va 33-bandlarida nazarda tutilgan tartibda amalga oshiriladi. 37. Akkreditatsiya qilingan subyektning akkreditatsiya sohasini qisqartirish akkreditatsiya komissiyasining qarori bilan quyidagilar asosida amalga oshiriladi: akkreditatsiya sohasini qisqartirish toʻgʻrisida akkreditatsiya qilingan subyektning arizasi; akkreditatsiya qilingan subyekt faoliyatining davriy baholash natijalariga koʻra. 38. Akkreditatsiya sohasi qisqartirilsa, Markaz tomonidan akkreditatsiya qilingan subyektning akkreditatsiya sohasiga tegishli oʻzgartirishlar kiritiladi. Akkreditatsiya sohasini qisqartirish uchun haq olinmaydi. 39. Davriy baholash akkreditatsiyadan keyingi shartnoma asosida ushbu Nizomga2-ilovada keltirilgan sxemaga muvofiq joyning oʻziga borib amalga oshiriladi. Birinchi davriy baholash akkreditatsiya sanasidan keyin oʻn ikki oydan kechikmay oʻtkaziladi. Keyingi davriy baholash har yili Markaz rahbari tomonidan tasdiqlanadigan davriy baholash reja-jadvaliga muvofiq davriy, biroq avvalgi davriy baholash oʻtkazilgan vaqtdan boshlab yigirma toʻrt oydan kechikmay (mahsulotni sertifikatlash organlari uchun — oʻn ikki oydan kechikmay) oʻtkaziladi. 40. Yigirma toʻrt oy davriylik muddati quyidagi shartlar bajarilsa belgilanadi: joyning oʻzida avvalgi baholash oʻtkazilganda nomuvofiqliklar boʻlmagan boʻlsa; akkreditatsiya qilingan subyekt faoliyati boʻyicha shikoyatlar boʻlmagan boʻlsa; akkreditatsiya qilingan subyekt faoliyati boʻyicha oʻtkazilgan monitoring ijobiy natijalar bergan boʻlsa. 41. Akkreditatsiya qilingan subyekt faoliyati boʻyicha rejadan tashqari davriy baholash akkreditatsiya talablari va shartlari, shu jumladan akkreditatsiya belgisidan foydalanish buzilganligi toʻgʻrisida hujjatlar bilan tasdiqlangan yozma murojaat Markazga tushgan taqdirda oʻtkaziladi. 42. Davriy baholashni oʻtkazish tartibi ushbu Nizomning 13 — 17, 19-bandlariga muvofiq amalga oshiriladi. Davriy baholash davomida Markaz muvofiqlikni baholash organlari va metrologiya xizmatlari tomonidan akkreditatsiya belgisini va/yoki akkreditatsiyaga matnli havolalar qoʻllanilishining toʻgʻriligini ham oʻrganadi. Muvofiqlikni baholash organlari va metrologiya xizmatlari tomonidan akkreditatsiya belgisini qoʻllash qoidalari Markaz tomonidan ISO/IEC 17011 xalqaro standarti talablariga muvofiq belgilanadi. 43. Baholash guruhi uch ish kuni mobaynida Markazga oʻtkazilgan davriy baholash toʻgʻrisida hisobot taqdim etishi kerak. 44. Markaz oʻtkazilgan davriy baholash toʻgʻrisidagi hisobotni qabul qilgandan keyin besh ish kuni mobaynida uning akkreditatsiya komissiyasi majlisida koʻrib chiqilishini taʼminlaydi. Akkreditatsiya komissiyasi: akkreditatsiya toʻgʻrisidagi guvohnomaning amal qilishini tasdiqlash; akkreditatsiya toʻgʻrisidagi guvohnomaning amal qilishini toʻxtatib turish; akkreditatsiya toʻgʻrisidagi guvohnomaning amal qilishini tugatish; akkreditatsiya sohasini qisqartirish (oʻtkazilgan oxirgi baholash davomida aniqlangan nomuvofiqliklar takroran aniqlanganda, nomuvofiqliklar takror yoʻl qoʻyilgan soha akkreditatsiya sohasidan chiqariladi); komissiya aʼzolarining katta qismi baholash guruhi hisobotiga qoʻshilmagan taqdirda, akkreditatsiya qilingan subyekt akkreditatsiya talablari va shartlariga muvofiqligini haq olmasdan qoʻshimcha baholashni oʻtkazish toʻgʻrisida qaror qabul qiladi. Akkreditatsiya komissiyasining qarori u qabul qilingandan keyin akkreditatsiya qilingan subyektga bir ish kunidan kechikmay yetkaziladi. 45. Akkreditatsiya toʻgʻrisidagi guvohnomaning amal qilishini toʻxtatib turish (tiklash) yoki tugatish ushbu Nizomning 6-7-boblarida belgilangan tartibda amalga oshiriladi. 46. Akkreditatsiya komissiyasining akkreditatsiya toʻgʻrisidagi guvohnomaning amal qilishini toʻxtatib turish yoki tugatish toʻgʻrisidagi qarori yuzasidan Markaz huzuridagi apellyatsiya komissiyasiga yoki sud tartibida shikoyat qilish mumkin. 47. Akkreditatsiya toʻgʻrisidagi guvohnomaning amal qilishi quyidagi hollarda toʻxtatib turilishi mumkin: Akkreditatsiya qilingan subyekt akkreditatsiya toʻgʻrisidagi guvohnomaning amal qilishini toʻxtatib turish toʻgʻrisida ariza bilan murojaat qilganida; akkreditatsiya talablari va shartlari buzilishi aniqlanganda; akkreditatsiya qilingan subyekt tomonidan akkreditatsiyadan keyingi shartnoma qoidalariga rioya etilmaganda. 48. Akkreditatsiya toʻgʻrisidagi guvohnomaning amal qilishini toʻxtatib turish ushbu Nizom 47-bandining uchinchi va toʻrtinchi xatboshilarida nazarda tutilgan hollarda Markaz tomonidan akkreditatsiya komissiyasi qaroriga koʻra, toʻrt oydan oshmaydigan muddatda amalga oshiriladi. Akkreditatsiya toʻgʻrisidagi guvohnomaning amal qilishini toʻxtatib turish ushbu Nizom 47-bandining ikkinchi xatboshida nazarda tutilgan holda Markaz tomonidan amalga oshiriladi. Akkreditatsiya toʻgʻrisidagi guvohnomaning amal qilishini toʻxtatib turish toʻgʻrisidagi maʼlumot qaror qabul qilingan kundan boshlab bir ish kunidan kechikmay, Markazning veb-saytida joylashtiriladi va akkreditatsiya qilingan subyektga yozma ravishda xabar yuboriladi. Akkreditatsiya toʻgʻrisidagi guvohnomaning amal qilishi akkreditatsiya komissiyasining qabul qilgan qarori toʻgʻrisida maʼlumot Markazning veb-saytida joylashtirilgan sanadan boshlab toʻxtatib turiladi. Akkreditatsiya qilingan subyekt akkreditatsiya toʻgʻrisidagi guvohnomaning amal qilishi tiklangunga qadar muvofiqlikni baholash faoliyatini toʻxtatib turishi shart. 49. Akkreditatsiya qilingan subyekt nomuvofiqliklarni bartaraf etish boʻyicha harakatlar rejasini ishlab chiqadi va Markazga taqdim etadi. Bunda nomuvofiqliklarni bartaraf etish muddati akkreditatsiya komissiyasining qaroriga asosan Markaz tomonidan belgilangan muddatdan oshmasligi kerak. 50. Akkreditatsiya qilingan subyekt tomonidan harakatlar rejasini bajarish toʻgʻrisidagi maʼlumot va nomuvofiqliklar bartaraf etilganligini tasdiqlovchi hujjatlar belgilangan muddatda taqdim etilmasa, baholash guruhi rahbari Markazga akkreditatsiya toʻgʻrisidagi guvohnomani amal qilishini tugatish kerakligi toʻgʻrisida raport taqdim etadi. 51. Nomuvofiqliklarni bartaraf etilganligi holatlarini oʻrganish, ushbu Nizomning 23 va 24-bandlariga muvofiq amalga oshiriladi. 52. Markaz baholash guruhi tomonidan yakuniy hisobot taqdim etilganidan soʻng besh ish kuni mobaynida tegishli qaror qabul qilish uchun akkreditatsiya komissiyasining majlisida uning koʻrib chiqilishini taʼminlaydi. 53. Akkreditatsiya komissiyasining qarori u qabul qilingan kundan eʼtiboran uch ish kundan kechikmay Markaz tomonidan akkreditatsiya qilingan subyektga yetkaziladi. 54. Akkreditatsiya toʻgʻrisidagi guvohnomaning amal qilishini toʻxtatib turish va tiklash toʻgʻrisidagi maʼlumotlar akkreditatsiya sohasidagi tegishli reyestrga kiritilishi va Markazning veb-saytida joylashtirilishi lozim. 55. Akkreditatsiya toʻgʻrisidagi guvohnomaning amal qilishi quyidagi hollarda tugatilishi mumkin: akkreditatsiya qilingan subyekt akkreditatsiya toʻgʻrisidagi guvohnomaning amal qilishini tugatish toʻgʻrisida ariza bilan murojaat qilsa; yuridik shaxs (akkreditatsiya qilingan subyekt) tugatilsa; akkreditatsiya qilingan subyekt tomonidan guvohnoma amal qilishining toʻxtatib turilishiga sabab boʻlgan holatlar Markaz tomonidan belgilangan muddatda bartaraf etilmasa; akkreditatsiya sohasi buzilsa; guvohnoma soxta hujjatlar va maʼlumotlardan foydalangan holda olinganligi aniqlangan boʻlsa. 56. Akkreditatsiya toʻgʻrisidagi guvohnomaning amal qilishi akkreditatsiya komissiyasining qaroriga koʻra Markaz tomonidan tugatiladi. Akkreditatsiya toʻgʻrisidagi guvohnomaning amal qilishini tugatish toʻgʻrisidagi maʼlumot qaror qabul qilingan kundan boshlab bir ish kunidan kechikmay Markazning veb-saytida joylashtiriladi va akkreditatsiya qilingan subyektga yozma ravishda xabar yuboriladi. Akkreditatsiya toʻgʻrisidagi guvohnomasining amal qilishi akkreditatsiya komissiyasining qabul qilgan qarori toʻgʻrisida maʼlumot Markazning veb-saytida joylashtirilgan sanadan boshlab tugatiladi. 55-bandning toʻrtinchi — oltinchi xatboshilariga muvofiq akkreditatsiya toʻgʻrisidagi guvohnomaning amal qilishi tugutilgandan keyin akkreditatsiya uchun takroriy ariza kamida olti oydan keyin berilishi mumkin. 57. Akkreditatsiya toʻgʻrisidagi guvohnomaning amal qilishini tugatish toʻgʻrisidagi maʼlumotlar akkreditatsiya sohasidagi tegishli Davlat reyestrlariga kiritilishi lozim. 58. Akkreditatsiya belgisidan foydalanish monitoringi muvofiqlikni baholash organlari va metrologik xizmatlar tomonidan akkreditatsiya belgisidan foydalanish qoidalariga (akkreditatsiyaga matnli havolalar) rioya qilishning holatini oʻrganish maqsadida akkreditatsiyadan keyingi shartnoma asosida amalga oshiriladi. Monitoring: Markaz tomonidan muvofiqlikni baholash organlari va metrologiya xizmatlaridan vaqti-vaqti bilan soʻraladigan akkreditatsiya qilingan sohada ularning faoliyati toʻgʻrisidagi axborot; isteʼmolchilarning muvofiqlikni baholash organlari va metrologiya xizmatlari sifatidan qoniqishi toʻgʻrisidagi soʻrov natijalarini isteʼmolchilar bilan qayta aloqa orqali; Markazning soʻrovi boʻyicha nazorat organlari tomonidan taqdim etiladigan maʼlumotlarni tahlil qilish orqali amalga oshiriladi. 59. Monitoring natijalari boʻyicha Markaz uch ish kuni mobaynida muvofiqlikni baholash organi va metrologiya xizmatini ular tomonidan tegishli chora-tadbirlar koʻrish uchun monitoring natijalari toʻgʻrisida xabardor qiladi. Bunda monitoring natijalari boʻyicha Markaz tomonidan muvofiqlikni baholash organi va metrologiya xizmati organiga nisbatan biron-bir chora koʻrilishiga yoʻl qoʻyilmaydi. Monitoring natijalaridan inspeksiya nazorati davomida foydalanilishi mumkin. 60. Markaz tomonidan akkreditatsiya sohasidagi quyidagi xizmatlar uchun haq undiriladi: hujjatlar ekspertizasi uchun; akkreditatsiya obyekti yoki akkreditatsiya qilingan subyektni baholash uchun (shu jumladan, guvohlik baholash, muvofiqlikni baholash ishlari yakunlangandan keyingi ularning natijadorligini oʻrganish); tasdiqlangan reja-jadvalga muvofiq oʻtkazilgan akkreditatsiya qilingan subyektni davriy baholash uchun; akkreditatsiya sohasini dolzarblashtirish uchun. Akkreditatsiya obyekt yoki akkreditatsiya qilingan subyektlar tomonidan akkreditatsiya sohasidagi Markaz xizmatlariga haq toʻlash ularning natijalaridan qatʼi nazar amalga oshiriladi. 61. Markaz tomonidan akkreditatsiya sohasidagi quyidagi xizmat turlari boʻyicha haq undirilmaydi: ariza koʻrib chiqish; oldin berilgan (amaldagi) akkreditatsiya toʻgʻrisidagi guvohnomani qayta rasmiylashtirish; akkreditatsiya toʻgʻrisidagi guvohnomaning amal qilishini toʻxtatib turish (tiklash) yoki tugatish; akkreditatsiya sohasini qisqartirish; akkreditatsiya qilingan subyekt faoliyatining rejadan tashqari davriy baholashni va ogohlantirishsiz tashrifni amalga oshirish; ushbu Nizomning 69-bandi uchinchi va toʻrtinchi xatboshilarida nazarda tutilgan materiallar dolzarblashtirilganligi uchun. 62. Ushbu Nizomda nazarda tutilgan xizmatlar uchun toʻlovlar Markazning sarflangan vaqt va xizmat safarlari xarajatlaridan kelib chiqqan holda belgilanadi. Sarflangan vaqtni hisoblab chiqish metodikasi Markaz tomonidan belgilanadi va uning rasmiy veb-saytiga joylashtiriladi. 63. Muvofiqlikni baholash organlari va metrologiya xizmatlari tomonidan akkreditatsiya belgisi qoʻllanishi uchun qonunchilikda belgilangan miqdori haq undiriladi. 64. Akkreditatsiya qilingan subyekt qayta tashkil etilsa, nomi, yuridik manzili yoki joylashgan joyi (pochta manzili) oʻzgarsa, yigirma ish kuni mobaynida mazkur oʻzgartishlar haqida oldin berilgan (amaldagi) akkreditatsiya toʻgʻrisidagi guvohnomaning asl nusxasini ilova qilib, uni qayta rasmiylashtirish uchun Markazni yozma ravishda xabardor qilishi kerak. 65. Agar akkreditatsiya qilingan subyekt ilgari akkreditatsiyadan oʻtkazilgan akkreditatsiya obyektining huquqiy vorisi boʻlmasa, hujjatlarni koʻrib chiqish bilan bogʻliq keyingi tartib-taomillar ushbu Nizomning 3-bobida nazarda tutilgan tartibda oʻtkaziladi. 66. Akkreditatsiyadan oʻtgan mahsulotlar, xizmatlar, menejment tizimlari, xodimlarni sertifikatlash organi va inspeksiya organining nomi yoki joylashgan joyi (pochta manzili) oʻzgarsa, yangi akkreditatsiya toʻgʻrisidagi guvohnoma akkreditatsiya oʻtkazilmay, amaldagi akkreditatsiya muddatiga rasmiylashtiriladi. 67. Akkreditatsiya qilingan sinov, kalibrlash va tibbiy laboratoriya (markaz) yoki metrologiya xizmati joylashgan joyi oʻzgarsa, xabarnoma kelib tushgandan keyin Markazning buyrugʻi bilan tayinlangan masʼul guruh tomonidan ushbu akkreditatsiya qilingan subyektlarni baholash maqsadida bir ish kunida oʻtkazilgan ogohlantirishsiz tashrifning ijobiy natijasiga asosan, akkreditatsiya toʻgʻrisidagi guvohnoma amaldagi akkreditatsiya muddatiga qayta rasmiylashtiriladi. 68. Yangi akkreditatsiya toʻgʻrisidagi guvohnoma Markaz tomonidan uch ish kuni mobaynida rasmiylashtiriladi. 69. Akkreditatsiya qilingan subyekt materiallari quyidagi hollarda dolzarblashtiriladi: akkreditatsiya qilingan subyektning akkreditatsiya sohasida koʻrsatilgan texnik jihatdan tartibga solish sohasidagi normativ hujjatlar oʻrniga yangisi amalga kiritilsa, ularga oʻzgartishlar, qoʻshimchalar kiritilsa (bundan qabul qilinayotgan normativ hujjatda mahsulotlarning yangi turlari, sinov (oʻlchov) usullari koʻrsatilgan hollar mustasno); sifat boʻyicha qoʻllanmaga va sifat menejmenti tizimi tartib-tamoyil hujjatlariga oʻzgartirishlar kiritilsa; akkreditatsiya qilingan subyektning xodimlari tarkibi oʻzgarsa. 70. Akkreditatsiya materiallari dolzarblashtirilsa, akkreditatsiya qilingan subyektlar buning sabablarini koʻrsatgan holda, oʻzgartirishlar kiritilgan hujjatlarni, shuningdek, kiritilayotgan oʻzgartishlar yuzasidan qiyosiy tahlilni ilova qilib Markazga ariza taqdim etadi. 71. Markaz oʻn besh ish kuni mobaynida taqdim etilgan hujjatlarni koʻrib chiqadi va avval tasdiqlangan hujjatlarga tegishli oʻzgartirishlar kiritadi. Ushbu Nizomning 69-bandi ikkinchi xatboshiga muvofiq materiallar dolzarblashtirilgan taqdirda, akkreditatsiya qilingan subyektning akkreditatsiya sohasi yangi tahrirda tasdiqlanadi. 72. Akkreditatsiya obyekti yoki akkreditatsiya qilingan subyekt akkreditatsiya yoki davriy baholash natijalari boʻyicha akkreditatsiya komissiyasining unga nisbatan salbiy qarori chiqarilsa, akkreditatsiya komissiyasining qarori qabul qilingan sanadan boshlab oʻttiz kalendar kuni mobaynida Markazga yozma shaklda apellyatsiya berish huquqiga ega. 73. Apellyatsiya komissiyasi har bir apellyatsiyani koʻrib chiqish uchun zaruratga koʻra shakllantiriladi. Apellyatsiya komissiyasi tarkibi Markaz direktorining buyrugʻi bilan tasdiqlanadi. Apellyatsiya komissiyasi tarkibini shakllantirish va tasdiqlash muddatlari apellyatsiya olingan kundan boshlab uch kundan ortiq boʻlmasligi kerak. 74. Apellyatsiya komissiyasining tarkibi, baholovchilar, jalb qilinadigan texnik ekspertlar, shu jumladan xalqaro ekspertlar orasidan apellyatsiya bergan akkreditatsiya obyektini yoki akkreditatsiya qilingan subyektni baholashda ishtirok etmagan va akkreditatsiya komissiyasi tarkibida boʻlmagan Markazning kamida uch vakilidan shakllantiriladi. 75. Markaz apellyatsiya bergan akkreditatsiya obyektini yoki akkreditatsiya qilingan subyektni va baholashni oʻtkazgan guruh rahbarini apellyatsiya koʻrib chiqiladigan sana haqida xabardor qiladi. Apellyatsiya bergan akkreditatsiya obyekti yoki akkreditatsiya qilingan subyekt vakili va guruh rahbari apellyatsiyani koʻrib chiqishda ishtirok etishlari mumkin. 76. Apellyatsiya komissiyasi berilgan apellyatsiyani koʻrib chiqadi va qabul qilingan qaror toʻgʻrisida akkreditatsiya obyektiga yoki akkreditatsiya qilingan subyektga yozma ravishda maʼlum qiladi. Apellyatsiyani koʻrib chiqish muddati u berilgan sanadan boshlab oʻn kalendar kundan oshmasligi kerak. 77. Koʻrib chiqilgan apellyatsiya natijalari boʻyicha apellyatsiya komissiyasi quyidagi qarorlardan birini qabul qiladi: akkreditatsiya komissiyasining qarorini oʻzgarishsiz qoldirish va apellyatsiyani qanoatlantirishni rad etish; apellyatsiyani qanoatlantirish. 78. Akkreditatsiya komissiyasining qarorini oʻzgarishsiz qoldirish va apellyatsiyani qanoatlantirishni rad etish toʻgʻrisidagi qaror agar: apellyatsiya ushbu Nizom talablari buzilgan holda taqdim etilgan boʻlsa; apellyatsiyada keltirilgan sabablar tasdiqlanmasa qabul qilinadi. 79. Apellyatsiyani qanoatlantirish toʻgʻrisidagi qaror qabul qilinsa, Markaz tomonidan akkreditatsiya toʻgʻrisidagi guvohnomani berish yoki akkreditatsiya toʻgʻrisidagi guvohnomaning amal qilishini tasdiqlash haqida qaror qabul qilinadi. 80. Markaz ikki ish kunidan ortiq boʻlmagan muddatda qabul qilingan qaror toʻgʻrisidagi xabarnomani apellyatsiya bergan akkreditatsiya obyektiga yoki akkreditatsiya qilingan subyektga yozma shaklda yuboradi. 81. Aynan bir masala boʻyicha apellyatsiyani takroran berishga yoʻl qoʻyilmaydi. 82. Apellyatsiya komissiyasining qarori yuzasidan qonunchilikda belgilangan tartibda sudga shikoyati qilish mumkin. 83. Ushbu Nizom talablari buzilishida aybdor boʻlgan shaxslar qonunchilikka muvofiq javob beradilar. BosqichlarSubyektlarTadbirlarBajarish muddatlari1-bosqichAriza beruvchiAkkreditatsiya olish uchun zarur boʻlgan tegishli hujjatlarni tayyorlaydi.Akkreditatsiya markaziga bevosita, olinganligi toʻgʻrisidagi bildirishnoma bilan pochta aloqasi vositasi orqali yoki elektron shaklda zarur hujjatlarni ilova qilgan holda buyurtma taqdim etadi.Ariza beruvchining xohishiga koʻra2-bosqichAkkreditatsiya markazi1. Taqdim etilgan hujjatlar va maʼlumotlarning toʻliqligi yuzasidan buyurtma oʻrganadi:a) ijobiy natija boʻlganda akkreditatsiya boʻyicha xizmatlar koʻrsatish toʻgʻrisida shartnoma tayyorlanadi;a) 2 ish kuni mobaynidab) hujjatlar toʻliq boʻlmagan taqdirda — hujjatlarni qaytaradi.b) 1 ish kuni mobaynida2. Akkreditatsiya markazi xizmatlariga haq toʻlangandan keyin taqdim etilgan hujjatlarni ekspertizadan oʻtkazadi.2. 15 ish kuni mobaynida3. Ekspertiza natijalari boʻyicha kamchiliklar aniqlangan taqdirda, joyning oʻzida baholash oʻtkazishdan avval markaz bu haqda akkreditatsiya uchun ariza beruvchini ularni bartaraf etish uchun xabardor qiladi.3. 3 ish kuni mobaynida4. Taqdim etilgan hujjatlarni ekspertizadan oʻtkazish tugallangandan keyin baholovchi guruhni tuzadi.5. Joyning oʻzida baholash uchun shart-sharoitlar taʼminlanmagan taqdirda, Markaz baholash ishini toʻxtatib turadi.4-5. Bir oygacha(akkreditatsiya uchun ariza beruvchi tayyorligi natijalari boʻyicha)Baholash guruhi6. Joyning oʻzida baholaydi va natijalar boʻyicha baholash toʻgʻrisidagi hisobotni rasmiylashtiradi.6. 10 ish kuni mobaynida7. Ijobiy hisobot rasmiylashtirilgan taqdirda u akkreditatsiya komissiyasining majlisida koʻrib chiqish uchun Markazga beriladi.7. 3 ish kuni mobaynida3-bosqich*Akkreditatsiya obyekti1. Baholash guruhi tomonidan baholash toʻgʻrisidagi hisobotni rasmiylashtirishda akkreditatsiya uchun ariza beruvchining belgilangan talablarga nomuvofiqligi toʻgʻrisidagi xulosa berilsa, nomuvofiqlikni bartaraf etish va uni bajarish toʻgʻrisidagi hisobot boʻyicha harakatlar rejasini ishlab chiqadi va Akkreditatsiya markaziga taqdim etadi.1. Toʻrt oy mobaynida (akkreditatsiya uchun ariza beruvchining xohishiga koʻra)Akkreditatsiya markazi2. Harakatlar rejasi bajarilganligi toʻgʻrisidagi axborot va nomuvofiqliklarni bartaraf etish boʻyicha tasdiqlovchi hujjatlar olingan paytdan boshlab baholash guruhiga akkreditatsiya uchun ariza beruvchi tomonidan nomuvofiqliklar bartaraf etilishi holatini oʻrganish uchun vakolat beradi.2. 5 ish kuni mobaynidaBaholash guruhi3. Amalga oshirilgan harakatlarning natijalarini oʻrganishni taʼminlaydi.3. 5 ish kuni mobaynida4. Oʻrganish natijalari boʻyicha baholash toʻgʻrisidagi yakuniy hisobotni rasmiylashtiradi va uni akkreditatsiya komissiyasining majlisida koʻrib chiqish uchun Akkreditatsiya markaziga taqdim etadi.4. 3 ish kuni mobaynida4-bosqichAkkreditatsiya markazi1. Akkreditatsiya komissiyasining majlisida baholash natijalari koʻrib chiqilishini taʼminlaydi.1. 5 ish kuni mobaynida2. Akkreditatsiya komissiyasi tomonidan ijobiy qaror qabul qilingan taqdirda Markaz bilan akkreditatsiya uchun ariza beruvchi oʻrtasida akkreditatsiyadan keyingi shartnoma tuziladi va akkreditatsiya toʻgʻrisida guvohnoma beriladi.3. Akkreditatsiya komissiyasi tomonidan salbiy qaror qabul qilingan taqdirda akkreditatsiya uchun ariza beruvchiga akkreditatsiya qilish rad etilganligi toʻgʻrisida yozma bildirishnoma yuboriladi.2-3. 3 ish kuni mobaynida Bosqichlar Subyektlar Tadbirlar Bajarish muddatlari 1-bosqich Akkreditatsiya markazi Davriy baholashni oʻtkazishning reja-jadvali asosida: baholash guruhi tarkibini va davriy baholashni oʻtkazish muddatlarini koʻrsatgan holda buyruq tuzadi; davriy baholashni oʻtkazish rejasini tasdiqlaydi. Reja-jadvalga muvofiq 2-bosqich Baholash guruhi 1. Joyning oʻzida baholaydi va natijalar boʻyicha baholash toʻgʻrisidagi hisobotni rasmiylashtiradi. 1. 10 ish kuni mobaynida 2. Hisobotni akkreditatsiya komissiyasi majlisida koʻrib chiqish uchun Markazga beradi. 2. 3 ish kuni mobaynida 3-bosqich Akkreditatsiya markazi 1. Tegishli qaror qabul qilish uchun baholash natijalari akkreditatsiya komissiyasining majlisida koʻrib chiqilishini taʼminlaydi. 1 5 ish kuni mobaynida 2. Akkreditatsiya komissiyasining qarori akkreditatsiya qilingan subyektga yetkaziladi. 2. 1 ish kuni mobaynida 1. Vazirlar Mahkamasining “Muvofiqlikni baholash toʻgʻrisida”gi Oʻzbekiston Respublikasi Qonunini amalga oshirish chora-tadbirlari toʻgʻrisida” 2015-yil 14-oktabrdagi 292-son qarorida (Oʻzbekiston Respublikasi QT, 2015-y., 10-son, 92-modda), 1-bandining ikkinchi xatboshi, shuningdek qarorga 1-ilova. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 2-iyundagi 348-son qaroriga (Oʻzbekiston Respublikasi QT, 2017-y., 6-son, 92-modda) ilovaning 6-bandi.